text: Hjælp os!
  07 januar 2011 kl. 10.27
  Regeringen bør hjælpe kommunerne med at reparere skaderne efter vinterens hærgen siger Horsens borgmester
  Sne og frost har været meget hård ved vejene.
  Der venter nu et omfattende og rigtigt dyrt reparationsarbejde.
  Horsens borgmester og KL-formand Jan Trøjborg (S) appellerer nu til regeringen om at hjælpe kommunerne med at udbedre skaderne.
  - Der ligger en stor opgave med at udbedre vejene efter vinteren, og det er noget, jeg mener, vi skal tage op under økonomiforhandlingerne, siger Jan Trøjborg til Ritzau.
  I brancheforeningen Asfaltindustrien er vurderingen, at reparationerne efter den nuværende vinter vil koste op imod to milliarder kroner. Det er dobbelt så meget som en normal vinter koster.
  